Békésen a közösségek segítették az előbbre jutást
Békésen, a Forradalmi Emlékmű előtt tartották meg a hagyományos március 15-i ünnepséget.
Beszédében Dankó Béla országgyűlési képviselő hangsúlyozta, nemzeti ünnepeink a maguk valóságában hirdetik üzenetüket. — Hirdetik üzenetüket tettekről, amelyek eszméket, célokat szolgáltak. Cselekedetekről, amelyekre együtt dobbant elődeink, apáink, nagyapáink szíve, és lépésekről, amelyek el nem téríthetők, amelyek határozott irányba viszik egy ország sorsát — fogalmazott Dankó Béla. Kiemelte, Békés városa annak idején komoly részt vállalt a szabadságharc küzdelmeiben. — Vannak települések, amelyek hagyományaik történetük alapján különös fogékonyságot mutatnak az összefogás iránt. Békés egy ilyen város, ahol erős közösségek segítették előbbre jutást.